বাংলাদেশ দরিদ্র দেশ। এত লক্ষ মানুষকে জায়গা দেওয়ার, ভাত কাপড় দেওয়ার, মাথার ওপর ছাদ দেওয়ার সামর্থ্য এ দেশের নেই। তারপরও নিকটতম প্রতিবেশী হওয়ার কারণে নির্যাতিত মানুষের ঢল বারবার এ দেশের কোলেই আছড়ে পড়বে। এই দেশ ইচ্ছে করলেই মিয়ানমার সরকারের মতো নিষ্ঠুর হতে পারে, শরণার্থীদের মুখের ওপর দরজা বন্ধ করে দিতে পারে, অথবা এদের ঠেঙ্গিয়ে বিদেয় করে দিতে পারে। কিন্তু মিয়ানমারের মতো অসভ্য দেশকে কেন বাংলাদেশ অনুসরণ করবে! অনুসরণ করবে সভ্য দেশকে। অনুসরণ করবে জার্মানিকে, সুইডেনকে। সভ্য দেশগুলোয় লক্ষ লক্ষ শরণার্থী ঢুকছে। শরণার্থীরা খুন ধর্ষণ কী না করছে, তারপরও তাদের তাড়িয়ে দেওয়ার কোনও ব্যবস্থা নেয়নি দেশগুলো। বরং মানবতার কথাই উচ্চারণ করেছে বারবার। বরং অন্ন বস্ত্র বাসস্থান জোগাড় করে দিয়েছে সবাইকে। বিনামূল্যে শিক্ষা স্বাস্থ্য দিয়েছে। জলের তলায় গোটা বাংলাদেশ যেদিন ডুবে যাবে, সেদিন রোহিঙ্গাদের মতো এভাবে বিভিন্ন দেশের কিনারে বাংলাদেশিরা নৌকো ভেড়াবে, আশ্রয় ভিক্ষে চাইবে। তখন আশ্রয় না পেলে কোনও নো ম্যান্স ল্যান্ডে রোহিঙ্গাদের মতোই তারা অসহায় দাঁড়িয়ে থাকবে। আমরা যে কেউ যে কোনও দুর্ঘটনায় রোহিঙ্গাদের মতো উদবাস্তু হয়ে যেতে পারি। পারি না? দুঃখ হয়, মুসলিম দেশগুলো উদার তো নয়ই, মানবাধিকার সম্পর্কে তাদের কোনও ধারণাও নেই। মানবতা, সহমর্মিতা এসব তাদের অভিধানে নেই। অধিকাংশ মুসলিম দেশ নির্যাতিত মুসলিমদের আশ্রয় দেয় না। দেয় অমুসলিম দেশ। মুসলিম দেশ হিসেবে রোহিঙ্গাদের আশ্রয় দিয়ে সভ্য দেশের কাতারে দাঁড়াবার সুযোগটা নিক বাংলাদেশ!